KOMISIJOS REGLAMENTAS (ES) 2021/618

2021 m. balandžio 15 d.

kuriuo dėl didžiausios leidžiamosios diklofopo, fluopiramo, ipkonazolio ir terbutilazino liekanų koncentracijos tam tikruose produktuose ar ant jų iš dalies keičiami Europos Parlamento ir Tarybos reglamento (EB) Nr. 396/2005 II ir III priedai

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 14 straipsnio 1 dalies a punktą ir 49 straipsnio 2 dalį,

kadangi:

(1) didžiausia leidžiamoji diklofopo, fluopiramo, ipkonazolio ir terbutilazino liekanų koncentracija (toliau – DLK) nustatyta Reglamento (EB) Nr. 396/2005 III priedo A dalyje;

(2) pagal Reglamento (EB) Nr. 396/2005 12 straipsnio 1 dalį Tarnyba pateikė pagrįstą nuomonę dėl nustatytos dabartinės diklofopo DLK (2). Ji pasiūlė pakeisti liekanų apibrėžtį. Tarnyba padarė išvadą, kad trūksta tam tikros informacijos apie miežiams ir kviečiams nustatytą DLK, todėl rizikos valdytojai turi toliau svarstyti šį atvejį. Kadangi rizikos vartotojams nėra, Reglamento (EB) Nr. 396/2005 II priede šiems produktams turėtų būti nustatyta esamo dydžio arba Tarnybos nustatyto dydžio DLK. Ši DLK bus peržiūrėta; atliekant peržiūrą bus atsižvelgta į per dvejus metus po šio reglamento paskelbimo gautą informaciją;

(3) pagal Reglamento (EB) Nr. 396/2005 12 straipsnio 1 dalį Tarnyba pateikė pagrįstą nuomonę dėl nustatytos dabartinės fluopiramo DLK (3). Ji rekomendavo sumažinti šilkmedžio uogoms (juodojo ir baltojo), šeivamedžio uogoms, manijokams, bermudinėms marantoms, burokėliams, valgomiesiems česnakams, valgomiesiems svogūnams, valgomiesiems svogūnėliams, daržiniams builiams, laiškiniams česnakams, salierų lapams, petražolėms, vaistiniams šalavijams, kvapiesiems rozmarinams, čiobreliams, kilniojo lauramedžio lapams, vaistiniams kiečiams, lęšiams, grikiams ir kitoms javams prilyginamoms kultūroms bei žolelių užpilams, gautiems iš šaknų, nustatytą DLK. Kitų produktų atveju Tarnyba rekomendavo padidinti arba palikti nustatytą dabartinę DLK. Remiantis sėjomainos būdu auginamų kultūrinių augalų tyrimais ir atsižvelgiant į tai, kad neįmanoma visiškai išvengti liekanų įsisavinimo vėlesniuose kultūriniuose augaluose, manijokams, valgomiesiems batatams, dioskorėjoms, bermudinėms marantoms, kitiems šakniavaisiams ir gumbavaisiams, išskyrus cukrinius runkelius, paprastosios trūkažolės šaknims, brokoliniams kopūstams, žiediniams kopūstams, briuseliniams kopūstams, gūžiniams kopūstams, lapiniams kopūstams, ropiniams kopūstams, rėžiukams, žolelių užpilams, gautiems iš šaknų, šaknims ir šakniastiebiams prieskoniams, cukriniams runkeliams (šaknims), saldiesiems kukurūzams, kukurūzams, grikiams ir kitoms javams prilyginamoms kultūroms bei tikrosioms soroms nustatyta konkreti DLK, atspindinti liekanų įsisavinimą iš dirvožemio. Šiems produktams Reglamento (EB) Nr. 396/2005 II priede turėtų būti nustatyta esamo dydžio arba Tarnybos nustatyto dydžio DLK. Tarnyba taip pat padarė išvadą, kad trūksta tam tikros informacijos apie citrinoms, mandarinams, bananams, svogūnlaiškiams / žaliesiems svogūnams ir tuščialaiškiams česnakams, pomidorams, melionams, arbūzams, pekininiams kopūstams, salotinių trūkažolių plačialapiam varietetui, ankstyvosioms barborytėms, raukšlėtiesiems bastučiams, burokėlių lapams, artišokams ir porams nustatytą DLK ir kad rizikos valdytojai turi papildomai tai apsvarstyti. Kadangi rizikos vartotojams nėra, Reglamento (EB) Nr. 396/2005 II priede šiems produktams turėtų būti nustatyta esamo dydžio arba Tarnybos nustatyto dydžio DLK. Ši DLK bus peržiūrėta; atliekant peržiūrą bus atsižvelgta į per dvejus metus po šio reglamento paskelbimo gautą informaciją;

(4) pagal Reglamento (EB) Nr. 396/2005 (4) 12 straipsnio 1 dalį Tarnyba pateikė pagrįstą nuomonę dėl nustatytos dabartinės ipkonazolio DLK. Ji rekomendavo palikti esamą DLK. Šiems produktams Reglamento (EB) Nr. 396/2005 II priede turėtų būti nustatyta esamo dydžio arba Tarnybos nustatyto dydžio DLK;

(5) pagal Reglamento (EB) Nr. 396/2005 (5) 12 straipsnio 1 dalį Tarnyba pateikė pagrįstą nuomonę dėl nustatytos dabartinės terbutilazino DLK. Tarnyba pasiūlė pakeisti liekanų apibrėžtį pienui. Ji rekomendavo sumažinti kukurūzams ir dvispalviams sorgams nustatytą DLK. Šiems produktams Reglamento (EB) Nr. 396/2005 II priede turėtų būti nustatyta Tarnybos nustatyto dydžio DLK. Tarnyba taip pat padarė išvadą, kad trūksta tam tikros informacijos apie saldiesiems kukurūzams, lubinams, saulėgrąžų sėkloms, vilnamedžių sėkloms, galvijams (raumenims, riebalams, kepenims, inkstams, pienui) ir arklinių šeimos gyvūnams (raumenims, riebalams, kepenims, inkstams, pienui) nustatytą DLK ir kad rizikos valdytojai turi papildomai tai apsvarstyti. Kadangi rizikos vartotojams nekyla, šiems produktams Reglamento (EB) Nr. 396/2005 II priede turėtų būti nustatyta Tarnybos nustatyto dydžio DLK. Ši DLK bus peržiūrėta; atliekant peržiūrą bus atsižvelgta į per dvejus metus po šio reglamento paskelbimo gautą informaciją;

(6) pagrįstose Tarnybos nuomonėse buvo atsižvelgta į esamas kodekso didžiausios leidžiamosios liekanų koncentracijos (CXL) vertes. Nustatant DLK buvo atsižvelgta į CXL vertes, kurios yra saugios Sąjungos vartotojams;

(7) produktams, kuriems apsaugoti nesuteiktas atitinkamo augalų apsaugos produkto naudojimo leidimas ES ir kuriems leidžiamasis importo nuokrypis ar CXL vertės nenustatyti, turėtų būti nustatyta tokia DLK, kuri atitiktų konkrečią nustatymo ribą arba numatytąją DLK, kaip nustatyta Reglamento (EB) Nr. 396/2005 18 straipsnio 1 dalies b punkte;

(8) Komisija konsultavosi su Europos Sąjungos etaloninėmis laboratorijomis dėl būtinybės pakoreguoti tam tikras pesticidų liekanų nustatymo ribas. Šios laboratorijos dėl visų šiame reglamente nagrinėjamų medžiagų padarė išvadą, kad dėl su tam tikromis prekėmis susijusios technikos raidos reikia nustatyti konkrečias nustatymo ribas;

(9) remiantis Tarnybos pagrįstomis nuomonėmis ir atsižvelgiant į su svarstomu klausimu susijusius veiksnius, daroma išvada, kad atitinkami DLK pakeitimai atitinka Reglamento (EB) Nr. 396/2005 14 straipsnio 2 dalies reikalavimus;

(10) per Pasaulio prekybos organizaciją konsultuotasi dėl naujos DLK su Sąjungos prekybos partneriais ir į jų pastabas atsižvelgta;

(11) todėl Reglamentas (EB) Nr. 396/2005 turėtų būti atitinkamai iš dalies pakeistas;

(12) kad šiuos produktus būtų galima įprastai parduoti, perdirbti ir vartoti, šiame reglamente reikėtų numatyti pereinamojo laikotarpio priemones produktams, kurie buvo pagaminti prieš pakeičiant DLK ir kuriais, remiantis turima informacija, užtikrinamas aukštas vartotojų apsaugos lygis;

(13) prieš pradedant taikyti pakeistą DLK turėtų būti skiriamas tinkamas laikotarpis, per kurį valstybės narės, trečiosios šalys ir maisto tvarkymo subjektai galėtų pasirengti laikytis dėl DLK pakeitimo atsiradusių naujų reikalavimų;

(14) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis Reglamento (EB) Nr. 396/2005 II ir III priedai iš dalies keičiami pagal šio reglamento priedą.

2 straipsnis Reglamentas (EB) Nr. 396/2005 be šiuo reglamentu padarytų pakeitimų toliau taikomas produktams, kurie buvo pagaminti Sąjungoje arba importuoti į Sąjungą iki 2021 m. lapkričio 6 d.

3 straipsnis Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje. Jis taikomas nuo 2021 m. lapkričio 6 d.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2021 m. balandžio 15 d. Komisijos vardu Pirmininkė Ursula VON DER LEYEN

(1) OL L 70, 2005 3 16, p. 1.

(2) Europos maisto saugos tarnyba. Reasoned opinion on the review of the existing maximum residue levels for diclofop according to Article 12 of Regulation (EC) No 396/2005. EFSA Journal 2020; 18(1): 5981.

(3) Europos maisto saugos tarnyba. Reasoned opinion on the review of the existing maximum residue levels for fluopyram according to Article 12 of Regulation (EC) No 396/2005. EFSA Journal 2020; 18(4): 6059.

(4) Europos maisto saugos tarnyba. Reasoned opinion on the review of the existing maximum residue levels for ipconazole according to Article 12 of Regulation (EC) No 396/2005. EFSA Journal 2020; 18(1): 5961.

(5) Europos maisto saugos tarnyba. Reasoned opinion on the review of the existing maximum residue levels for terbuthylazine according to Article 12 of Regulation (EC) No 396/2005. EFSA Journal 2020; 18(1): 5980.